שגרירות ישראל בברזיל העלתה אתמול תמונה של השגריר יוסי שלי סועד לארוחת צהריים עם נשיא ברזיל ז'איר בולסונארו, ואולם בצעד תמוה דאג השגריר להשחיר את הצלחות, בדרך לא מקצועית במיוחד, כנראה כדי להסתיר את העובדה שאכלו לובסטר.

שלי, מינוי פוליטי של ראש הממשלה בנימין נתניהו, נחשב מקורב לנשיא בולסונארו ומוזמן על ידו לעיתים לפגישות ולמשחקי כדורגל. אמש הזמין הנשיא את שלי לארוחת צהריים במסעדת דגים בברזיליה, לפני שהשניים המשיכו בטיסה כדי לצפות ביחד בגמר הקופה אמריקה. השגרירות הישראלית איחלה הצלחה לנבחרת הברזילאית וצייצה: "קדימה ברזיל", בצירוף תמונה של השניים. מי שהתעמק בתמונה שם לב בוודאי שמתחת לחלק המושחר נמצא לובסטר.

בתגובה לציוץ בטוויטר שאלו גולשים מדוע הצלחות הושחרו. כמה מהם מצאו מהר מאוד הסברים: שלי חשש שתכולת הצלחות תעורר מהומה אם תיראה בפומבי, שכן לובסטר נחשב לחיה לא כשרה ביהדות. שלי ביקש שלי להשחיר את המאכל הלא כשר, אבל שכח לוודא שעשו זאת כמו שצריך. השגריר מסר: "אין תגובה".